Peter Skaarup (DF), 2007-01-25:
Regeringen kan have en holdning, hr. Morten Bødskov kan have andre holdninger – som i øvrigt er meget, meget svære at finde ud af, for dem, hr. Morten Bødskov skal samarbejde med omkring nogle af de her ting, har fire, hvis ikke hundrede forskellige holdninger til de ting.
Men vi har vores egen profil, og vores profil går på, at vi ikke i den økonomiske krystalkugle lige nu ser behov for skattelettelser.
Vi kan faktisk se det modsatte behov, hvis der endelig skulle være behov for noget, nemlig at man er sikker på, at vi ikke sender alt for mange penge ud i forbrug og laver en overophedning, som vi så ikke har arbejdskraft til.
Det er sagens realitet lige nu.
Hvad er råderummet?
Men lige nu ser vi ikke noget råderum for skattelettelser.
Jeg synes faktisk ikke, jeg har generaliseret, men jeg har peget på et kæmpe problem, og det er, at der er nogle, der snakker om, at vi skal importere en meget stor mængde arbejdskraft, og at der er behov for at importere en meget stor mængde arbejdskraft.
Der siger jeg så: Jamen der er jo behov for, at vi først og fremmest får de borgere, som i dag står uden for arbejdsmarkedet, ind på arbejdsmarkedet at gøre en indsats, og hvis vi ser på den gruppe, er der desværre en stor andel af indvandrere og deres efterkommere.
Så det gælder om at få dem ud – i øvrigt til deres eget bedste, for den allerbedste form for integration, vi kan give, er uddannelse og arbejde.
Så har jeg igen peget på, at de store socialdemokratiske kommuner Århus og København er nogle af dem, der har de allerstørste problemer med at løse det her, og Socialdemokraterne har ikke ønsket at tage hånd om det på Christiansborg.
Hr. Hüseyin Arac har ret i, at der heldigvis også er mange indvandrere, der gør en god indsats og bidrager til det danske samfund, men desværre er der altså også en kæmpestor gruppe, der ikke gør.
Og jeg har også det kendskab både til Århus Kommune og til Københavns Kommune og mange andre kommuner, at de gør alt, hvad de kan, men mange gange er der nogle, der får nej, når de søger arbejde, og det er bl.a. de holdninger, jeg vil advare imod.
Så vil jeg stille et spørgsmål til hr. Peter Skaarup: Har Dansk Folkeparti nogen sinde fremsat et lovforslag eller en løsningsmodel for, hvordan de her mennesker kan komme i arbejde og få uddannelse?
Er det mig, der ikke har opdaget det?
Det vil jeg meget gerne høre fra hr. Peter Skaarup.
Nu kender jeg jo hr. Hüseyin Arac som et aktivt folketingsmedlem, men jeg tror faktisk, der er noget, hr. Hüseyin Arac har overset, og det er jo bl.a. integrationsaftalen, hvor vi på en hel bunke områder har lagt forslag frem, som nu i øvrigt er begyndt at virke ude i kommunerne.
Det gælder både ghettodannelser, det gælder fremmedsprogede børn, hvor der er overvægt i nogle skoler, og det gælder altså også integration, som er utrolig vigtigt med hensyn til det at tage et job.
I velfærdsaftalen er der også en bunke initiativer på det her område, hvor jo altså Socialdemokraterne beklageligvis ikke vil være med, og det forstår jeg ikke et muk af hvorfor de ikke vil, men det vil de altså ikke tage et medansvar for.
Det er derfor, jeg efterlyste, men jeg synes ikke, jeg fik noget svar på det: Hvad gør man ude i kommunerne for at få sat det her system på skinner?
For det er da tåbeligt, at man betaler penge til nogle, der rent faktisk burde kunne tage et stykke arbejde.